4-6-2019

נהלל

חברי המועצה שלום רב.

3 חברי מועצה (ליאור ר, ארז ב, שאול א) ביקשנו להעלות נושא "בחינת האפשרות לעזיבת תנועת המושבים וחבירה לתנועה מיישבת אחרת", לדיון עקרוני במועצה.

הרקע הוא המשבר סביב תנועת הנוער, שאנו מניחים שרובנו התוודענו אליו באופן כזה או אחר בתקופה האחרונה

ננסה להסביר בקצרה מה עומד מאחורי הבקשה לדיון.

בחודש אוקטובר 2018 **מליאת תנועת המושבים** קיבלה החלטה על עזיבת "חטיבת בני המושבים" את "תנועת הנוער העובד והלומד", והפיכתה לתנועה עצמאית – "תנועת הנוער בני המושבים".

היציאה לעצמאות התבררה כמהלך מורכב ומאתגר, בין היתר התברר שלא ניתן לצאת לעצמאות מליאה מיד, אלא נדרש ארגון גג אחר לתקופת מעבר קצרת טווח.

ככל שיש מישהו שמעוניין בפירוט רב על נושא זה, האתגרים, הקשיים שהנוער העובד והלומד הציב, התנהלות תנועת המושבים, והפתרונות המוצעים – קיים חומר זמין רב ומעניין, בשמחה נאסוף את החומר הרלוונטי ונפיץ לכל המעוניין, ניתן גם לפנות לוועד המקומי או למחלקת הנוער במועצה האזורית.

**זאת לא הנקודה שבעטיה אנו מבקשים את הדיון.**

לאור הקשיים והאתגרים שצצו, ומסיבות נוספות, הוחלט בתנועת המושבים לזמן את מליאת התנועה לדיון נוסף באותו עניין ב 1.5.19, ולהצביע על הנושא פעם נוספת, כך שההחלטה מאוקטובר יכולה להתהפך או להישאר בעינה. מציין שעמדת נהלל למליאה זו נקבעה בישיבת הנהלה.

יומיים לפני כינוס המליאה הנ"ל, התקבלה הודעה על ביטול ישיבת המליאה. **המשמעות – ההחלטה מאוקטובר נותרת בעינה.**

ב 14.5.19, שבועיים לאחר ביטול ישיבת המליאה, בישיבת **הוועד המנהל של תנועת המושבים** (גוף ניהולי הכולל 7 אנשים), התקיימה הצבעה בנושא. ברוב של 6 מול 1, **הוחלט לבטל את החלטת המליאה מאוקטובר**, ולחזור לפעילות במסגרת חטיבת בני המושבים תחת הנוער העובד והלומד.

**ערכאה נמוכה ביטלה החלטה של ערכאה גבוהה ממנה.**

הדבר משול לכך שכאן בנהלל, במוסדות האגודה, ההנהלה תבטל החלטת מועצה או אסיפה כללית. **אין סיטואציה כזאת.** החלטת מועצה יכולה להשתנות רק במועצה או בערכאה גבוהה ממנה – האסיפה הכללית.

זה המקום לציין, שנושא תנועת הנוער הפך מורכב, שכן גורמים אשר אינם מוכנים לוותר על היציאה לעצמאות (**ועל קיום החלטת מליאת התנועה מאוקטובר**), נמצאים בשלבי הקמת תנועת נוער עצמאית במנותק מתנועת המושבים, שתפעל בהתחלה תחת ארגון גג אחר, בו בזמן שתנועת המושבים הלכה למעשה "החייתה" את חטיבת בני המושבים תחת הנוער העובד והלומד, לפי החלטת הוועד המנהל מאמצע מאי.

כעת כל יישוב שפעל עד כה תחת חטיבת בני המושבים נדרש להחליט לאיזה תנועת נוער מהשתיים מועדות פניו. **החלטה זו נדרשת להתקבל במסגרת הוועד המקומי של כל ישוב**, הפועל תחת המועצה האזורית. בכל מקרה, מחלקת הנוער של המועצה האזורית - נוער עמק יזרעאל, הודיעה כי תעבוד בשיתוף פעולה מלא עם כל תנועות הנוער הפועלות ביישוביה (כך למשל עבדה עד היום עם השומר הצעיר, בני עקיבה ובני המושבים).

שתי הפסקאות האחרונות הינן לידיעה בלבד, על מנת להבהיר את המצב הנוכחי, זהו אינו נושא הדיון. כפי שציינו, קיים מידע רב מאוד בנושא שניתן לקבל מהוועד המקומי ומגופים נוספים.

**ללא קשר לכך, אנחנו מבקשים להבין, כיצד הועד המנהל של התנועה אליה אנו שייכים לוקח לעצמו סמכות לבטל החלטה של אינסטנציה גבוהה ממנו, מדוע בוטלה מליאת התנועה שהייתה אמורה לדון בכך בתחילת מאי? ברור מאליו שאם המליאה הייתה מחליטה להפוך את ההחלטה הקודמת שלה מאוקטובר, או אז מדבר על סדרי ניהול תקין ולא היינו נדרשים לדיון זה.**

זה המקום לציין שמספר צירים במליאה הגישו ב 16.5 בקשה **להליך בוררות** במסגרת הוועדה המשפטית של התנועה, בניסיון להבין מתוקף איזו סמכות הוועד המנהל הפך את החלטת המליאה. למיטב ידיעתנו ההליך טרם התקיים.

הליך פגום (ולכאורה לא חוקי\חוקתי) זה, בו למעשה "נשברו הכלים", עורר בפני מבקשי הדיון מחשבות יותר רחבות על תנועת המושבים בכלל (אשר הוקמה בנהלל, 6 מתוך 8 חברי המזכירות הראשונה שלה היו מנהלל, ופעלה בשנותיה הראשונות כאן בנהלל ובהתנדבות מליאה), ובנוסף על השתייכות מושב נהלל בשנות ה- 20 של המאה ה 21 לתנועה מיישבת זו.

ביקשנו לקיים דיון עקרוני על אפשרות לעזיבת התנועה וחבירה לתנועה מיישבת אחרת. **במסגרת הדיון,** **ביקשנו להבין מה בדיוק מרוויחים\מקבלים מהשתייכות לתנועה זו, וכמה השירות הזה עולה לנו.** ביקשנו שההנהלה תקיים דיון מקדים, על מנת שתוכל להציג נתונים ולגבש דעה, או לפחות להיות מסוגלת להשיב לשאלות**.**

**ציינו שככל שנציג מהתנועה מעוניין לבוא ולהסביר את היתרונות שבהשתייכות לתנועה, הוא יותר ממוזמן.**

שמחנו מאוד לגלות, במסגרת הזימון למועצה שנשלח אתמול, שהנציג שבחר לבוא הוא המזכ"ל בעצמו.

להבהרה: מדובר בדיון עקרוני להבנת המצב ובירור נתונים, לא בדיון פרקטי שבמסגרתו נמליץ לאסיפה הכללית על השתייכות לתנועה מיישבת אחרת.

**בכל מקרה, אנו סבורים, שאחת למאה שנה, יש מקום לכל הפחות להעלות סוגיה זו על השולחן, ולבחון אותה בתשומת לב רבה. האירועים האחרונים בהנהלת התנועה, כפי שפורטו, הינם טריגר מספק מאוד לבחינה זו. החלטת המזכ"ל להגיע בכבודו ובעצמו על מנת לתת הסברים, משמחת ומחזקת אף יותר את כובד משקלו של הדיון.**

ראוי לציין לסיום, שלפני כשנתיים, חבר מועצה אחר (שאינו נמנה על 3 המבקשים), העלה נקודה זו לדיון במסגרת ישיבת מועצה, סביב אי סדרים אחרים שהיו אז. נודה שבזמנו התפלאנו מאוד על עצם העלאת הנושא, והוחלט להוריד בשלב זה את העניין מסדר היום.

**ככל הנראה כעת, וסביב ההתנהלות הקלוקלת האחרונה, בשלו התנאים לקיים את הדיון.**

בתקווה לדיון עקרוני פורה, ובברכת חברים.